ΨΗΦΙΣΜΑ ΤΟΥ ΣΥΜΒΟΥΛΙΟΥ

της 21ης Ιουνίου 1999

σχετικά με εγχειρίδιο για τη διεθνή αστυνομική συνεργασία και μέτρα πρόληψης και καταπολέμησης της βίας και των ταραχών εξ αφορμής διεθνών ποδοσφαιρικών αγώνων

(1999/C 196/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εκτιμώντας τα εξής:

(1) ότι στόχος της Ευρωπαϊκής Ένωσης είναι, μεταξύ άλλων, να εξασφαλίσει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης με την ανάπτυξη από κοινού δράσης μεταξύ των κρατών μελών στον τομέα της αστυνομικής συνεργασίας·

(2) ότι τo Συμβούλιο εξέδωσε, στις 9 Ιουνίου 1997, ένα ψήφισμα για την πρόληψη και τον περιορισμό του χουλιγκανισμού με την ανταλλαγή εμπειριών, την απαγόρευση εισόδου σε στάδια και την πολιτική στον τομέα των μέσων μαζικής ενημέρωσης(1).

(3) ότι, στο πλαίσιο του Συμβουλίου της Ευρώπης, συνήφθη στις 19 Αυγούστου 1985, η σύμβαση για τη βία των θεατών και την ανάρμοστη συμπεριφορά στις αθλητικές συναντήσεις, και ιδιαίτερα στους ποδοσφαιρικούς αγώνες·

(4) ότι είναι ανάγκη να καταβληθούν περαιτέρω προσπάθειες για τον έλεγχο του χουλιγκανισμού στο ποδόσφαιρο, με βάση την πείρα κατά τα τελευταία χρόνια, ιδίως στο ευρωπαϊκό πρωτάθλημα ποδοσφαίρου του 1996 και το παγκόσμιο κύπελλο ποδοσφαίρου του 1998, καθώς και τα αποτελέσματα της αξιολόγησης προηγούμενων μέτρων η οποία πραγματοποιήθηκε με πρωτοβουλία των Κάτω Χωρών από εμπειρογνώμονες της αστυνομίας·

(5) ότι είναι πολύ σημαντική η δημιουργία ενός ευρωπαϊκού πλαισίου για τις αστυνομικές υπηρεσίες στα κράτη μέλη όσον αφορά το περιεχόμενο και το πεδίο εφαρμογής της αστυνομικής συνεργασίας, τη σχέση της αστυνομίας με τα μαζικά μέσα ενημέρωσης, τη συνεργασία με τους συνοδούς των οπαδών ποδοσφαιρικών ομάδων και την πολιτική εισόδου στα γήπεδα·

(6) ότι υπάρχει μεγάλη ανάγκη, το ευρωπαϊκό αυτό πλαίσιο, όπως ορίζεται ανωτέρω, να διατυπωθεί σε ένα εγχειρίδιο για τις αστυνομικές υπηρεσίες·

(7) με την επιφύλαξη των υφισταμένων εθνικών διατάξεων και της ασκήσεως των εξουσιών της Επιτροπής σύμφωνα με τη συνθήκη για την ίδρυση της Ευρωπαϊκής Κοινότητας,

ΕΚΔΙΔΕΙ ΤΟ ΠΑΡΟΝ ΨΗΦΙΣΜΑ:

1. Το Συμβούλιο καλεί τα κράτη μέλη να ενισχύσουν τη συνεργασία, ιδίως την πρακτική συνεργασία μεταξύ αστυνομικών υπηρεσιών, προκειμένου να επιτευχθεί η πρόληση και η καταπολέμηση της βίας και των ταραχών εξ αφορμής διεθνών ποδοσφαιρικών αγώνων.

2. Για το σκοπό αυτό, τίθεται στη διάθεση των αστυνομικών υπηρεσιών το προσαρτημένο εγχειρίδιο, ως παράδειγμα μεθόδων εργασίας. Καλείται η αρμόδια ομάδα εργασίας του Συμβουλίου να προτείνει τροποποιήσεις αυτού του εγχειριδίου στο μέλλον, όπου απαιτείται, υπό το φως των τρεχουσών εμπειριών.

(1) ΕΕ C 193 της 24.6.1997, σ. 1.

ΠΑΡΑΡΤΗΜΑ

Εγχειρίδιο για τη διεθνή αστυνομική συνεργασία και μέτρα πρόληψης και καταπολέμησης της βίας και των ταραχών επ' αφορμής διεθνών ποδοσφαιρικών αγώνων, στους οποίους τουλάχιστον ένα κράτος μέλος εμπλέκεται διά συμμετοχής στον αγώνα ή/και λόγω φιλοξενίας του αγώνα

Περιεχόμενα εγχειριδίου:

1. Η προετοιμασία εκ μέρους των αστυνομικών υπηρεσιών

Οι διοργανώτριες αρχές και αστυνομικές υπηρεσίες θα πρέπει να ζητούν, ήδη από τα πρώτα στάδια, τη σύμπραξη των αστυνομικών υπηρεσιών των συμμετεχουσών χωρών.

2. Η οργάνωση της συνεργασίας μεταξύ των αστυνομικών υπηρεσιών

Οι διοργανώτριες αρχές και αστυνομικές υπηρεσίες θα πρέπει να λαμβάνουν υπόψη τους τις απαιτήσεις που συνδέονται με την οργάνωση της διεθνούς αστυνομικής συνεργασίας.

3. Η διαχείριση των πληροφοριών από τις αστυνομικές υπηρεσίες

Οι διοργανώτριες αρχές και οι αστυνομικές υπηρεσίες θα πρέπει να λαμβάνουν υπόψη τους τις απαιτήσεις της διαχείρισης των πληροφοριών εκ μέρους της αστυνομίας.

4. Η συνεργασία των αστυνομικών υπηρεσιών με τους συνοδούς περιφρούρησης (stewards)

Οι διοργανώτριες αρχές και οι αστυνομικές υπηρεσίες θα πρέπει να καλούν τους συνοδούς των οπαδών των σχετικών ποδοσφαιρικών ενώσεων να συμμετάσχουν στην υποστήρξη της εκτέλεσης των καθηκόντων και επιδιώκουν την καλύτερη δυνατόν συνεργασία μαζί τους.

5. Κατάλογος σημείων προς έλεγχο σχετικά με την πολιτική για τα μέσα μαζικής ενημέρωσης και επικοινωνιακή στρατηγική αστυνομίας/αρχών στα μεγάλα (διεθνή) πρωταθλήματα και αγώνες

Οι αστυνομικές υπηρεσίες θα πρέπει να κάνουν χρήση του καταλόγου σημείων προς έλεγχο σχετικά με την πολιτική για τα μέσα μαζικής ενημέρωσης.

6. Απαιτήσεις για την πολιτική εισόδου στα γήπεδα και διάθεσης των εισιτηρίων

Οι διοργανώτριες αρχές θα πρέπει στο μέλλον να λαμβάνουν υπόψη τους το πλαίσιο υποχρεώσεων των οργανωτών στον τομέα της πολιτικής εισόδου στα γήπεδα, σημαντικό τμήμα της οποίας αποτελούν η πολιτική διάθεσης των εισιτηρίων, ο έλεγχος των εισιτηρίων και ο διαχωρισμός των οπαδών αντίπαλων ομάδων.

7. Κατάλογος εγγράφων που υιοθετήθηκαν προηγουμένως από το Συμβούλιο της Ευρωπαϊκής Ένωσης

Ο κατάλογος των αποφάσεων που ελήφθησαν προηγουμένως από το Συμβούλιο, παρέχει μια εικόνα των μέχρι σήμερα θεσπισθέντων μέτρων.

ΚΕΦΑΛΑΙΟ 1

Η προετοιμασία εκ μέρους των αστυνομικών υπηρεσιών

- Η επίσημη αίτηση για υποστήριξη θα πρέπει να προέρχεται από τον αρμόδιο υπουργό της διοργανώτριας χώρας, μετά από διαβούλευση με τις οικείες αστυνομικές υπηρεσίες. Λαμβάνοντας υπόψη τους συγκεκριμένους στόχους της συνεργασίας, στην αίτηση θα πρέπει να περιλαμβάνονται η κλίμακα και η φύση της ζητούμενης υποστήριξης.

- Η αίτηση για υποστήριξη θα πρέπει να υποβάλλεται στις αλλοδαπές αστυνομικές υπηρεσίες εγκαίρως πριν από το πρωτάθλημα ή/και τον αγώνα. Η στηρίζουσα αλλοδαπή αστυνομική ομάδα πρέπει να διαθέτει τουλάχιστον οκτώ εβδομάδες για την προετοιμασία της.

- Η αστυνομία της διοργανώτριας χώρας θα πρέπει να ζητά στήριξη από αλλοδαπές αστυνομικές δυνάμεις μόνον εφόσον οι τελευταίες μπορούν να συμβάλουν με προστιθέμενη αξία.

- Η διεθνής αστυνομική συνεργασία αποσκοπεί στην ασφαλή διεξαγωγή της διοργάνωσης, με τους ακόλουθους συγκεκριμένους στόχους:

1. Συγκέντρωση πληροφοριών

2. Αναγνώριση

3. Εντοπισμός

4. Συνοδεία υπό αστυνομική επιτήρηση.

- Οι αστυνομικές υπηρεσίες των χωρών υποστήριξης οφείλουν να καταρτίζουν εκ των προτέρων ανάλυση των κινδύνων, με περιγραφές του προφίλ των επισκεπτών οπαδών και περιγραφή του τυπικού οπαδού της χώρας τους που ενδέχεται να δημιουργήσει προβλήματα. Οι εν λόγω εκθέσεις ενημερώνονται συνεχώς. Σε κάθε χώρα, οι εθνικοί ανταποκριτές για τον ποδοσφαιρικό χουλιγκανισμό συντονίζουν την παροχή πληροφοριών προς την αστυνομία της διοργανώτριας χώρας.

- Σε πρώτο στάδιο, βάσει της ανάλυσης των κινδύνων που παρουσιάζει συγκεκριμένη ομάδα οπαδών από την εν λόγω χώρα, προσδιορίζεται ποιά από τις τέσσερις μορφές αστυνομικής συνεργασίας που αναφέρεται στην τέταρτη περίπτωση, θα ζητήσει η αστυνομία της διοργανώτριας χώρας.

- Η αλλοδαπή αστυνομία αναφέρει σε ποιό βαθμό είναι σε θέση να ικανοποιήσει το αίτημα για υποστήριξη της αστυνομίας της διοργανώτριας χώρας. Στη συνέχεια, καθορίζεται κατόπιν διαβούλευσης το μέγεθος της αλλοδαπής αστυνομικής ομάδας.

- Ως εκ τούτου, το μέγεθος της αστυνομικής ομάδας δεν είναι το ίδιο για όλες τις χώρες αλλά εξαρτάται σε κάποιο βαθμό από την απειλή και τον κίνδυνο που παρουσιάζουν οι οπαδοί από την εν λόγω χώρα και τις πρακτικές λεπτομέρειες.

- Αναλόγως της φύσης της παρεχόμενης υποστήριξης και του μεγέθους της ομάδας, η αλλοδαπή αστυνομική ομάδα μπορεί να αναλαμβάνει υπό την ευθύνη της τους ακόλουθους τομείς:

1. Μάχιμοι αστυνομικοί υπάλληλοι που πραγματοποιούν αναγνώριση, εντοπισμό ή συνοδεία.

2. Συντονιστής των επιχειρήσεων, που συντονίζει τις εργασίες των μάχιμων αστυνομικών υπαλλήλων και τη διοχέτευση των πληροφοριών.

3. Εκπρόσωπος.

4. Αξιωματικός σύνδεσμος υπεύθυνος ιδιαίτερα για την ανταλλαγή πληροφοριών μεταξύ της χώρας καταγωγής του αξιωματικού και της φιλοξενούσας χώρας. Λόγω των διαφορετικών γνώσεων και εμπειριών στους τομείς της δημόσιας τάξης, του βίαιου ποδοσφαιρικού χουλιγκανισμού και της τρομοκρατίας, ο εθνικός αξιωματικός σύνδεσμος μπορεί να προτείνει στη φιλοξενούσα χώρα να δεχθεί την τοποθέτηση και δεύτερου αξιωματικού συνδέσμου στο κέντρο συντονισμού της φιλοξενούσας χώρας.

5. Υπάλληλος με ηγετικά καθήκοντα, ο οποίος λειτουργικά και ιεραχικά είναι υπεύθυνος για την ομάδα του. Ωστόσο, εφόσον υπάρχει εθνικό κέντρο αστυνομικού συντονισμού, προΐσταται του αξιωματικού συνδέσμου μόνον ιεραρχικά. Στην περίπτωση αυτή, τη λειτουργική ευθύνη για τον αξιωματικό σύνδεσμο έχει ο προϊστάμενος του κέντρου συντονισμού.

- Οι αστυνομικές υπηρεσίες της διοργανώτριας χώρας θα πρέπει να παρέχουν στις αλλοδαπές αστυνομικές υπηρεσίες στήριξης τη δυνατότητα εξοικείωσης με την οργάνωση των αστυνομικών επιχειρήσεων στη φιλοξενούσα χώρα ή/και πόλη ή πόλεις των αγώνων, καθώς και την τοποθεσία του σταδίου, όπως επίσης και τη δυνατότητα να γνωρίσουν τους επιχειρησιακούς διοικητές των πόλεων των αγώνων κατά τις ημέρες των αγώνων.

ΚΕΦΑΛΑΙΟ 2

Η οργάνωση της συνεργασίας μεταξύ των αστυνομικών υπηρεσιών

- Η ποιότητα των αστυνομικών δράσεων στη φιλοξενούσα χώρα βελτιώνεται εφόσον υπάρχει υποστήριξη από την αστυνομία των χωρών από τις οποίες προέρχονται οι βίαιοι οπαδοί.

- Η υποστήριξη των αλλοδαπών αστυνομικών υπηρεσιών θα πρέπει να χρησιμοποιείται στο έπακρο, εντασσόμενη στο τακτικό σχέδιο οργάνωσης της φιλοξενούσας αστυνομίας.

- Οι προϊστάμενος της αστυνομικής ομάδας της υποστηρίζουσας χώρας μπορεί, εφόσον το επιθυμεί, να έχει το δικό του εκπρόσωπο. Ο προϊστάμενος της αστυνομικής ομάδας προσδιορίζει την υπηρεσιακή ιδιότητα του εν λόγω εκπροσώπου.

- Ο διοριζόμενος εκπρόσωπος ομάδας υποστήριξης θα πρέπει να είναι ο αποκλειστικός μεσολαβητής ανάμεσα στα μέλη της ομάδας στήριξης και τα μέσα μαζικής ενημέρωσης, όταν αυτό ενδείκνυται.

- Η οργάνωση της φιλοξενούσας αστυνομίας θα πρέπει να διασφαλίζει τη φυσική ασφάλεια των αλλοδαπών αστυνομικών υπαλλήλων στήριξης.

- Η αστυνομική υπηρεσία της διοργανώτριας χώρας, κατόπιν συνεννόησης με τους διοργανωτές των ποδοσφαιρικών συναντήσεων, θα πρέπει να εξασφαλίζει για την αλλοδαπή αστυνομική δύναμη στήριξης την αναγκαία διαπίστευση (χωρίς την υποχρέωση εξασφάλισης καθισμάτων) για τη δέουσα άσκηση των καθηκόντων της, όπως αρμόζει μέσα και γύρω από τα στάδια στα οποία πραγματοποιούνται αγώνες με την παρουσία των εν λόγω αστυνομικών ομάδων.

- Οι αστυνομικές υπηρεσίες της χώρας από την οποία προέρχονται οι οπαδοί θα πρέπει να επιβλέπουν τους επικίνδυνους οπαδούς από την αρχή του ταξιδιού τους και μέχρι να φθάσουν στη χώρα διεξαγωγής του αγώνα. Η μεταβίβαση της ευθύνης στις εθνικές αστυνομικές υπηρεσίες (συμπεριλαμβανομένης της αστυνομίας μεταφορών και σιδηροδρόμων), γίνεται κατά τη διέλευση των εθνικών συνόρων.

- Η φιλοξενούσα αστυνομία θα πρέπει να θέτει στη διάθεση της αστυνομικής δύναμης της υποστηρίζουσας χώρας τουλάχιστον ένα αστυνομικό συνοδό με επαρκή γνώση της γλώσσας και ικανότητα επιχειρησιακής επαφής με την ομάδα και υποβολής εκθέσεων.

- Οι αστυνομικές υπηρεσίες της διοργανώτριας χώρας θα πρέπει να διαθέτουν επαρκείς διερμηνείς για τις γλώσσες των επισκεπτών οπαδών. Με τον τρόπο αυτό, ελαφρύνονται οι αστυνομικές ομάδες στήριξης των διαφόρων χωρών από τη διερμηνεία, η οποία τις αποσπά από τα πραγματικά επιχειρησιακά τους καθήκοντα.

- Η φιλοξενούσα αστυνομία θα πρέπει να παρέχει στην αστυνομική δύναμη της υποστηρίζουσας χώρας τον απαραίτητο επικοινωνιακό εξοπλισμό.

- Η αστυνομική ομάδα της υποστηρίζουσας χώρας θα πρέπει να διαβουλεύεται με την αστυνομία της διοργανώτριας χώρας σχετικά με τον εξοπλισμό που πρέπει να φέρει η δύναμη της αστυνομίας και τη χρήση του.

ΚΕΦΑΛΑΙΟ 3

Η διαχείριση των πληροφοριών από τις αστυνομικές υπηρεσίες

- Οι αστυνομικές υπηρεσίες της διοργανώτριας χώρας θα πρέπει να διασφαλίζουν ότι τα επικοινωνιακά δίκτυα και ο επικοινωνιακός εξοπλισμός είναι ικανά να στηρίξουν τις αλλοδαπές αστυνομικές υπηρεσίες, λαμβανομένης υπόψη της φύσης των πληροφοριών, είτε πρόκειται για τρομοκρατία, ατομικά ποινικά μητρώα (εγκληματίες), δημόσια τάξη ή βίαιο ποδοσφαιρικό χουλιγκανισμό.

- Η αστυνομία της διοργανώτριας χώρας θα πρέπει να βρίσκεται σε συνεχή επικοινωνία με τις εθνικές αστυνομικές υπηρεσίες της χώρας ή των χωρών που συμμετέχουν καθ' όλη τη διάρκεια του πρωταθλήματος, ή/και του αγώνα μέσω του αξιωματικού συνδέσμου που διορίζει και θέτει σε διάθεση η εν λόγω χώρα. Ο εν λόγω αξιωματικός σύνδεσμος είναι αρμόδιος στους τομείς της δημοσίας τάξεως, του βίαιου ποδοσφαιρικού χουλιγκανισμού και της τρομοκρατίας.

- Η αστυνομική δύναμη της διοργανώτριας χώρας θα πρέπει να φροντίζει ώστε ο αξιωματικός σύνδεσμος της υποστηρίζουσας αλλοδαπής αστυνομικής δύναμης να μην έχει επαφές με τα μέσα μαζικής ενημέρωσης, εφόσον το επιθυμεί ο ίδιος.

- Ο αξιωματικός σύνδεσμος θα πρέπει να παραμένει στο εθνικό κέντρο συντονισμού εφόσον πρόκειται για πρωταθλήματα που διαρκούν πέραν της μίας ημέρας και στο τοπικό κέντρο συντονισμού για μεμονωμένους αγώνες στην οικεία φιλοξενούσα χώρα.

- Ο αξιωματικός σύνδεσμος της υποστηρίζουσας χώρας θα πρέπει να είναι υπεύθυνος για τη συνεχή ενημέρωση της αξιολόγησης κινδύνων.

- Ο αξιωματικός σύνδεσμος της υποστηρίζουσας χώρας θα πρέπει να ενημερώνεται συνεχώς από την αστυνομική υπηρεσία της χώρας του σχετικά με τη συμπεριφορά των οπαδών στην οικεία χώρα κατά τη διάρκεια των πρωταθλημάτων ή του αγώνα.

- Η αστυνομική υπηρεσία της διοργανώτριας χώρας θα πρέπει να λαμβάνει μέτρα για την έγκαιρη και δέουσα διαβίβαση των πληροφοριών της αλλοδαπής αστυνομικής δύναμης στην οικεία αστυνομική οργάνωση. Η αστυνομική υπηρεσία της διοργανώτριας χώρας θα πρέπει να διορίζει έναν υπάλληλο επιφορτισμένο με την πληροφόρηση, ο οποίος αποτελεί μέλος της ομάδας υποστήριξης που είναι υπεύθυνη για την αναγνώριση ή τον εντοπισμό. Ο υπάλληλος αυτός θα πρέπει να λαμβάνει οδηγίες από τον αρχηγό της ομάδας και είναι υπεύθυνος για την ορθή διοχέτευση των πληροφοριών.

- Οι αστυνομικές υπηρεσίες της διοργανώτριας χώρας θα πρέπει να αποφεύγουν τις ποιοτικές διαφορές όσον αφορά τις πληροφορίες που είναι διαθέσιμες σε τοπικό και σε εθνικό επίπεδο.

- Εάν υπάρχουν εθνικά και τοπικά αστυνομικά κέντρα συντονισμού, το τοπικό κέντρο συντονισμού ενημερώνει το εθνικό κέντρο συντονισμού και αντίστροφα. Κατά τη διαβίβαση αυτών των πληροφοριών, θα πρέπει να λαμβάνονται υπόψη οι πληροφορίες που παρέχει ο αξιωματικός σύνδεσμος της υποστηρίζουσας χώρας.

- Κατά την επιστροφή των οπαδών, το εθνικό κέντρο συντονισμού της διοργανώτριας χώρας ενημερώνει τις αστυνομικές υπηρεσίες της χώρας προέλευσης των οπαδών, καθώς και τις αστυνομικές υπηρεσίες των χωρών διέλευσης, κατά πόσον υπάρχουν προοπτικές ενδεχόμενων ταραχών. Εάν δεν υπάρχει εθνικό κέντρο συντονισμού, το τοπικό κέντρο συντονισμού θα πρέπει να εκπληρώνει αυτά τα καθήκοντα.

ΚΕΦΑΛΑΙΟ 4

Η συνεργασία των αστυνομικών υπηρεσιών με τους συνοδούς περιφρούρησης

- Οι αστυνομικές υπηρεσίες και η οργάνωση των συνοδών περιφρούρησης θα πρέπει να συνεργάζονται κατά τρόπο συμπληρωματικό, χωρίς να θίγονται οι ευθύνες και τα καθήκοντα κάθε πλευράς.

- Οι αστυνομικές υπηρεσίες θα πρέπει να συνεργάζονται με τους ανώτερους υπαλλήλους της οργάνωσης των συνοδών περιφρούρησης.

- Οι αστυνομικές υπηρεσίες θα πρέπει να εξετάσουν το ενδεχόμενο να φιλοξενούν στους οικείους διευθυντικούς χώρους τους έναν ανώτερο υπάλληλο της οργάνωσης των συνοδών περιφρούρησης.

- Οι αστυνομικές υπηρεσίες θα πρέπει να μεριμνούν ώστε οι πληροφορίες που προέρχονται από την οργάνωση των συνοδών περιφρούρησης να διαβιβάζονται δεόντως στις αστυνομικές αρχές της διοργανώτριας χώρας.

- Οι αστυνομικές υπηρεσίες θα πρέπει να φροντίζουν ώστε οι ανώτεροι υπάλληλοι της οργάνωσης των συνοδών περιφρούρησης να διαθέτουν τις απραίτητες πληροφορίες για την εκτέλεση των καθηκόντων τους.

- Οι αστυνομικές υπηρεσίες της υποστηρίζουσας χώρας θα πρέπει να διατηρούν επαφές με τους αρμόδιους ανώτερους υπαλλήλους όσον αφορά τους συνοδούς περιφρούρησης που προέρχονται από τη χώρα τους και που προσφέρουν υποστήριξη στη διοργανώτρια χώρα.

ΚΕΦΑΛΑΙΟ 5

Κατάλογος σημείων προς έλεγχο σχετικά με την πολιτική για τα μέσα μαζικής ενημέρωσης και επικοινωνιακή στρατηγική αστυνομίας/αρχών στα μεγάλα (διεθνή) πρωταθλήματα και αγώνες

I. ΠΟΛΙΤΙΚΗ ΓΙΑ ΤΑ ΜΕΣΑ ΜΑΖΙΚΗΣ ΕΝΗΜΕΡΩΣΗΣ

1. Καθορισμός στρατηγικού στόχου των μέσων μαζικής ενημέρωσης

Ως κεντρικός στόχος της αστυνομίας και των αρχών θεωρείται να ενημερώνουν σε εθνικό και διεθνές επίπεδο τον πληθυσμό, σε συνεργασία με τα μέσα μαζικής ενημέρωσης, για τα επικείμενα πρωταθλήματα και τις προετοιμασίες, καθώς και να παρέχουν στους θεατές των αγώνων κατάλληλες αστυνομικές συμβουλές σχετικά με την ασφάλειά τους.

Η πολιτική σχετικά με τα μέσα μαζικής ενημέρωσης, ως μέσο, είναι ένα τμήμα της επικοινωνιακής στρατηγικής. Στο πλαίσιο αυτό, η αστυνομία και οι αρχές θα πρέπει να επισημαίνουν τον υποστηρικτικό ρόλο τους στη διατήρηση του πανηγυρικού χαρακτήρα των πρωταθλημάτων.

Σχόλιο:

Για μια ισορροπημένη πολιτική μέσων μαζικής ενημέρωσης, πρέπει να έχει προηγουμένως καθοριστεί ο στρατηγικός στόχος. Κάθε περαιτέρω ανάπτυξη της πολτικής, κατευθύνεται προς την επίτευξη αυτού του καθορισμένου στόχου. Πρέπει να λαμβάνεται υπόψη το ενδιαφέρον που δείχνουν τα μέσα μαζικής ενημέρωσης για ειδικές πληροφορίες, όπως η απάντηση της αστυνομίας και των αρχών σχετικά με την προβληματική του χουλιγκανισμού και της βίας. Επίσης, ανακοινώνεται σαφώς τί γίνεται ανεκτό και τί όχι.

2. Καθορισμός των αποτελεσμάτων που επιδιώκονται με την πολιτική για τα μέσα μαζικής ενημέρωσης

Μια ενεργός πολιτική μέσων μαζικής ενημέρωσης, θα πρέπει να στοχεύει:

- να δημιουργεί στην κοινή γνώμη θετική εικόνα για την πολιτική που ακολουθούν η αστυνομία και οι αρχές,

- να συντελεί στην άνεση των θεατών των αγώνων και να προωθεί το φίλαθλο πνεύμα,

- να αποθαρρύνει την ανάρμοστη συμπεριφορά των θεατών· με την ανάρμοστη συμπεριφορά δεν κερδίζει κανείς τίποτε,

- να μεταδίδει πληροφορίες σχετικά με την ασφάλεια,

- να πληροφορεί το κοινό για τα αστυνομικά μέτρα και για το τί θα γίνει σε περίπτωση διατάραξης της τάξης.

Σχόλιο:

Η πολιτική για τα μέσα μαζικής ενημέρωσης δεν θα πρέπει ποτέ να γεννά την εντύπωση πως τίποτε δεν μπορεί να συμβεί. Αντιθέτως, πρέπει να δείχνει ότι έχει γίνει καλή προετοιμασία και ότι δεν υπάρχει λόγος πανικού.

3. Χαρακτήρας της πολιτικής για τα μέσα μαζικής ενημέρωσης

- Θα πρέπει να καλλιεργεί την ιδέα του σφαιρικού ελέγχου,

- θα πρέπει να δημιουργεί κλίμα ασφάλειας και εμπιστοσύνης,

- θα πρέπει να καθιστά σαφές ότι οι χούλιγκαν του ποδοσφαίρου δεν μένουν ατιμώρητοι,

- θα πρέπει να είναι προσανατολισμένη προς το άνοιγμα και τη διαφάνεια.

II. ΕΠΙΚΟΙΝΩΝΙΑΚΗ ΣΤΡΑΤΗΓΙΚΗ

1. Μέθοδος για την επίτευξη του στόχου

- Θα πρέπει να οικοδομούνται από πολύ νωρίτερα σχέσεις με τα μέσα μαζικής ενημέρωσης που ενδιαφέρονται για το πρωτάθλημα ή τον αγώνα,

- συνεργασία μεταξύ των υπηρεσιών τύπου της αστυνομίας, των δημοτικών υπηρεσιών, των εθνικών αρχών, των ποδοσφαιρικών οργανώσεων, της ΟΥΕΦΑ, της ΦΙΦΑ κ.λπ., όπου ο καθένας, με ενιαία αίσθηση της αποστολής και με ενιαίο όραμα, αναφέρει σχετικά με τον τομέα ευθύνης του,

- δημιουργία ενός μηχανισμού μετάδοσης αστυνομικών πληροφοριών σε όλους τους ενδιαφερόμενους, όπως την ομοσπονδία ποδοσφαίρου, τις ενώσεις φιλάθλων, τα τουριστικά γραφεία, τους μεταφορείς και λοιπούς επιχειρηματίες,

- διανομή ενημερωτικού εντύπου στους αλλοδαπούς θεατές, ενδεχομένως συνδυασμένου με άλλες τουριστικές πληροφορίες,

- καθιέρωση ενός ευκρινώς αναγνωρίσιμου γραφείου τύπου για όλη τη διάρκεια των πρωταθλημάτων με υπαλλήλους και εκπροσώπους τύπου,

- καθημερινές συναντήσεις με τον τύπο και οργάνωση συνεντεύξεων και άλλων κατάλληλων δυνατοτήτων ενημέρωσης κατά τη διάρκεια των πρωταθλημάτων,

- οργάνωση συνεντεύξεων τύπου πριν από τα πρωταθλήματα, στις οποίες η αστυνομία να καθιστά σαφές πως βλέπει τη συνεργασία με τον τύπο.

2. Μέσα για την επίτευξη του στόχου/ενδείξεις για την επιτυχία

- Τοποθέτηση επαγγελματιών ανταποκριτών τύπου σε τοπικό, περιφερειακό και κεντρικό επίπεδο,

- στο κέντρο τύπου υπάρχουν πολύγλωσσοι εκπρόσωποι τύπου της αστυνομίας, υπεύθυνοι για τα μέσα μαζικής ενημέρωσης,

- παραγωγή ενημερωτικού φυλλαδίου για μία ή περισσότερες χώρες,

- παραγωγή πληροφοριών με τοπικό προσανατολισμό,

- μετάδοση ειδήσεων για την ασφάλεια και την άνεση σε τοπικές εκδόσεις των τουριστικών γραφείων και άλλων τοπικών εφημερίδων και εντύπων,

- γίνεται γνωστός ο αριθμός συλλήψεων για διατάραξη της τάξης, όπως οπλοκατοχή, πλαστά εισιτήρια, μαύρη αγορά εισιτηρίων και μέθη,

- αξιολόγηση των όσων μεταδίδουν τα διεθνή, εθνικά και τοπικά μέσα μαζικής ενημέρωσης σχετικά με την προετοιμασία και τη διεξαγωγή των πρωταθλημάτων,

- δημουργία εθνικής ομάδας εργασίας για την συνεργασία σε σχέση με την πολιτική μέσων μαζικής ενημέρωσης.

3. Πού πρέπει να δίδεται προσοχή

1. Καθορίστε τον πυρήνα του μηνύματος

Σχόλιο:

Αποφασίστε εκ των προτέρων ποιος θα είναι ο πυρήνας του μηνύματος. Αυτό το βασικό μήνυμα να γίνεται γνωστό στον/στους δημοσιογράφο(-ους) στη συνέντευξη.

2. Ο πυρήνας του μηνύματος πρέπει να είναι εφικτός

Σχόλιο:

Μην αναφέρετε απόψεις που να είναι ανέφικτες. Αν αυτό συμβεί, τα μέσα μεζικής ενημέρωσης χάνουν αξία ως όργανο που μπορεί να επηρεάζει συμπεριφορές. Επομένως, η αστυνομία πρέπει να εμμένει στην πολιτική που ανακοινώνει.

3. Έγκαιρη προετοιμασία

Σχόλιο:

Αξιοποιήστε το χρόνο ήδη από τη στιγμή της θέσης υποψηφιότητας για τη διοργάνωση του πρωταθλήματος, ώστε να καταρτισθεί μια σωστή πολιτική μέσων μαζικής ενημέρωσης η οποία θα καθορίζει τον ατομικό ρόλο και την ευθύνη της ίδιας της αστυνομίας και των αρχών.

4. Σχεδιασμός

Σχόλιο:

Η πολιτική μέσων μαζικής ενημέρωσης να εξετάζεται σε ολόκληρη τη φάση σχεδιασμού και να αναλαμβάνονται πρωτοβουλίες για να καθορίζονται οι στιγμές κατά τις οποίες τα μέσα μαζικής ενημέρωσης θα ενημερώνονται ενεργώς.

5. Σχνέχεια και συχνότητα των επαφών με τα μέσα μαζικής ενημέρωσης

Σχόλιο:

Έχει μεγάλη σημασία η ανταλλαγή πληροφοριών και οι δυνατότητες για ενημέρωση του τύπου και των μέσων μαζικής ενημέρωσης να είναι συνεχείς και τακτικές. Θα πρέπει να λαμβάνεται υπόψη η ανάγκη των μέσων μαζικής ενημέρωσης να λαμβάνουν έγκαιρα τις πληροφορίες.

6. Σχέδια που αφορούν τα μέσα μαζικής ενημέρωσης

Η αστυνομία και οι αρχές θα πρέπει να μεριμνούν, μέσω ειδικών σχεδίων για τα μέσα μαζικής ενημέρωσης, ώστε η αστυνομία να τυγχάνει επαρκούς προβολής στον τομέα της αστυνομικής πληροφόρησης.

7. Να είστε προετοιμασμένοι για το ενδεχόμενο επεισοδίων

Σχόλιο:

Μόλις προκύψει έστω και ένα συμβάν, το ενδιαφέρον των μέσων μαζικής ενημέρωσης στρέφεται γρήγορα από το αθλητικό γεγονός στη διατάραξη της τάξης. Θα πρέπει να λαμβάνεται υπόψη το γεγονός ότι, η οπτική ενός αθλητικογράφου είναι διαφορετική από εκείνη ενός αστυνομικού συντάκτη.

8. Τα μέσα μαζικής ενημέρωσης έχουν επιχειρηματικό πνεύμα

Σχόλιο:

Θα πρέπει να λαμβάνεται υπόψη ότι, τα μέσα μαζικής ενημέρωσης αναζητούν πληροφορίες και εκτός της αστυνομίας. Θα πρέπει να αποδίδεται ιδιαίτερη προσοχή στις στρατηγικές της αστυνομίας και την επέμβαση της αστυνομίας.

9. Διαφάνεια, πληρότητα και επικαιρότητα

Σχόλιο:

Να μην αποκρύπτεται από τα μέσα μαζικής ενημέρωσης πώς ενεργούν η αστυνομία και οι αρχές, όταν απαιτείται. Εφόσον τα σχέδια και οι προετοιμασίες της αστυνομίας είναι τα αρμόζοντα, δεν υπάρχει λόγος να φοβόμαστε τα μέσα μαζικής ενημέρωσης. Η αστυνομία θα πρέπει να μεταδίδει πλήρως τις πληροφορίες. Η πληροφόρηση θα πρέπει να είναι ελέγξιμη και ενημερωμένη.

10. Μετάδοση αισθήματος ασφάλειας

Σχόλιο:

Είναι σημαντικό η αστυνομία να έχει εμπιστοσύνη στις προετοιμασίες που έχει κάνει και την εμπιστοσύνη αυτή να τη δείχνει και να τη μεταδίδει στα μέσα μαζικής ενημέρωσης. Η αστυνομία και οι αρχές θα πρέπει να στηρίζουν τα μέτρα ασφαλείας που λαμβάνουν.

11. Συνεντεύξεις

Σχόλιο:

Θα πρέπει να λαμβάνονται μέτρα προετοιμασίας των αστυνομικών αρχών για τις επαφές τους με τα μέσα μαζικής ενημέρωσης. Φροντίστε ο αστυνομικός να διατηρεί τις επαφές του από κατάλληλο χώρο εργασίας. Κατά προτίμηση, οι επαφές με τα μέσα μαζικής ενημέρωσης, θα πρέπει να γίνονται προφορικά και προσωπικά.

12. Αυτοπεριορισμός

Να ενημερώνετε μόνο για επί μέρους θέματα της πολιτικής αρμοδιότητας και παρέμβασης

Σχόλιο:

Οι διάφορες αρχές θα πρέπει να συμφωνούν μεταξύ τους για το ποιος ενημερώνει τα μέσα μαζικής ενημέρωσης και για ποιο πράγμα. Οι εμφανίσεις της αστυνομίας και των αρχών στα μέσα μαζικής ενημέρωσης, πρέπει να επικεντρώνονται στις δικές τους αρμοδιότητες και επεμβάσεις.

13. Παραλείψεις/κατηγορίες

Σχόλιο:

Οι εταίροι θα πρέπει να αποφεύγουν να αποδίδουν μεταξύ τους ευθύνες ή να αλληλοκατηγορούνται για παραλείψεις στα μέσα μαζικής ενημέρωσης.

14. Συνεργασία

Σχόλιο:

Η πολιτική για τα μέσα μαζικής ενημέρωσης ποτέ δεν θα πρέπει να ασκείται κατά παράκαμψη των λοιπών εταίρων. Για την πολιτική των μέσων μαζικής ενημέρωσης, απαιτείται επίσης συνεργασία.

15. Συμφωνία με αλλοδαπές ομάδες αστυνομικών σχετικά με τους εκπροσώπους

Σχόλιο:

Όταν η αστυνομία της φιλοξενούσας χώρας δέχεται ενισχύσεις από ομάδες αστυνομικών άλλων χωρών, ενδείκνυται να συμφωνηθεί ότι, αν τα μέσα μαζικής ενημέρωσης επιδιώξουν άμεση επαφή με τις εν λόγω ομάδες, αυτές το αναφέρουν στην υπηρεσία τύπου της αστυνομίας της φιλοξενούσας χώρας. Από τη συμφωνία αυτή, μπορεί να υπάρξει παρέκκλιση, εφόσον μια αστυνομική ομάδα υποστήριξης έχει ορίσει δικό της, ειδικό εκπρόσωπο τύπου, με τη συγκατάθεση της διοργανώτριας χώρας.

16. Σύνδεση με συναδέλφους αστυνομικούς από τη χώρα προέλευσης των οπαδών

Σχόλιο:

Κατά τη διάρκεια συνεντεύξεων ή συνεντεύξεων τύπου στη χώρα από την οποία πρόκειται να ταξιδέψουν οπαδοί, προσφύγετε στην στήριξη των συναδέλφων σας από τη χώρα αυτή. Έχουν τα μέσα και τις προσωπικές επαφές στον τύπο και γνωρίζουν τους τοπικούς και τους εθνικούς ανταποκριτές, καθώς και τη φυσιογνωμία του εντύπου στο οποίο αυτοί εργάζονται.

17. Κατάρτιση καταλόγου εθνικών υπηρεσιών τύπου για την αστυνομία της διοργανώτριας χώρας

Σχόλιο:

Οι αστυνομικές υπηρεσίες της κάθε χώρας θα πρέπει να συντάσσουν κατάλογο των σημαντικότερων υπηρεσιών τύπου, αναφέροντας και σε ποια ομάδα του κοινού απευθύνεται κυρίως κάθε υπηρεσία, για την αστυνομία της διοργανώτριας χώρας. Με τη βοήθεια του καταλόγου αυτού, η αστυνομία της διοργανώτριας χώρας μπορεί να διοχετεύει πληροφορίες απευθείας στις υπηρεσίες αυτές.

18. Να λαμβάνεται υπόψη η φύση της συγκεκριμένης υπηρεσίας τύπου

Σχόλιο:

Κατά την παροχή πληροφοριών σχετικά με την ασφάλεια, πρέπει να λαμβάνεται υπόψη η φύση της συγκεκριμένης υπηρεσίας τύπου και η ομάδα στην οποία στοχεύει. Ένας αθλητικογράφος έχει λιγότερη πείρα από μετάδοση στοιχείων σχετικών με την ασφάλεια. Αυτό θα πρέπει να λαμβάνεται υπόψη κατά τη σύνταξη δελτίων τύπου και κατά την έκδοση ανακοινώσεων.

19. Σύσταση μεικτής εθνικής ομάδας εργασίας

Σχόλιο:

Θα πρέπει να σχηματίζεται μια μεικτή ομάδα εργασίας από όλου τους ενδιαφερομένους: την αστυνομία των πόλεων όπου διεξάγονται οι αγώνες, την κεντρική μονάδα πληροφόρησης για τον ποδοσφαιρικό χουλιγκανισμό, την ομοσπονδία ποδοσφαίρου και τις εθνικές αρχές.

20. Ενημέρωση βάσει των γεγονότων

Σχόλιο:

Όλοι οι εκπρόσωποι της αστυνομίας και των αρχών θα πρέπει να προβαίνουν σε ανακοινώσεις προς τα μέσα μαζικής ενημέρωσης, με βάση τις ίδιες πληροφορίες και με μεγάλη ακρίβεια. Για την ευθυγράμμιση της ενημέρωσης βάσει των γεγονότων, μπορεί να είναι χρήσιμη η επεξεργασία κοινού εντύπου για τις ενημερωτικές συναντήσεις και τυποποιημένων απαντήσεων για ερωτήσεις που επανέρχονται συχνά. Θα πρέπει να υπάρχει καθημερινή ανταλλαγή πληροφοριών για τις ερωτήσεις που θέτουν τα μέσα μαζικής ενημέρωσης.

21. Γραπτό ανακοινωθέν

Σχόλιο:

Οι συνεντεύξεις τύπου θα πρέπει να υποστηρίζονται και με ένα γραπτό ανακοινωθέν. Αυτό έχει τα ακόλουθα πλεονεκτήματα:

- το κείμενο μπορεί να σταθμιστεί καλά,

- τα κείμενα για τον τύπο μπορούν να εγκρίνονται,

- το μήνυμα είναι σαφές (μετά την έκδοσή του, δεν μπορεί να γίνει λόγος για "παρανοήσεις").

22. Ενημερωτικό φυλλάδιο

Στους φιλάθλους να διατίθεται ενημερωτικό φυλλάδιο όπου να αναφέρεται: τί συνιστά πολιτιστικά επιθυμητή ή απαράδεκτη συμπεριφορά και τί κολάσιμο ποινικό αδίκημα. Θα πρέπει να αναφέρονται επίσης γενικότερες πληροφορίες, οι οποίες να δημιουργούν στο φίλαθλο την αίσθηση ότι είναι ευπρόσδεκτος. Το φυλλάδιο θα πρέπει να δίδεται στους φιλάθλους κατά την πώληση των εισιτηρίων.

23. Συμμετοχή του κοινού

Σχόλιο:

Μπορεί να ζητείται από το κοινό να είναι ενεργό και να αναφέρει στην αστυνομία ύποπτα συμβάντα.

24. Στρατηγική για το τέλος

Το γραφείο τύπου θα πρέπει να κλείνει κατά το τέλος του πρωταθλήματος, αλλά και μετά απ' αυτό θα πρέπει να μεταδίδονται πληροφορίες μέσω του αρχηγείου της αστυνομίας. Καλό είναι να ανακοινώνεται μέχρι πότε θα είναι διαθέσιμος ο υπεύθυνος τύπου της αστυνομίας για την απολογιστική συνάντηση με τον τύπο.

25. Αξιολόγηση της πολιτικής μέσων μαζικής ενημέρωσης

Σχόλιο:

Μετά το τέλος του πρωταθλήματος, θα πρέπει να συντάσσεται έκθεση αξιολόγησης για την ασκηθείσα πολιτική και για τις εμπειρίες με τα μέσα μαζικής ενημέρωσης. Θα πρέπει να επισημαίνονται οι πιο διδακτικές στιγμές για το μέλλον. Σε αυτή τη διαδικασία, θα πρέπει να συμμετέχουν οι αστυνομικές υπηρεσίες από άλλες χώρες που παρέσχον υποστήριξη.

26. Αξιολόγηση του καταλόγου σημείων προς έλεγχο σχετικά με την πολιτική για τα μέσα μαζικής ενημέρωσης της Ευρωπαϊκής Ένωσης/αστυνομική συνεργασία.

Η αστυνομία της διοργανώτριας χώρας θα πρέπει να εξετάζει, με βάση την εθνική αξιολόγηση της πολιτικής μέσων μαζικής ενημέρωσης, αν υπάρχουν σημεία του καταλόγου της Ευρωπαϊκής Ένωσης που απαιτούν συμπλήρωση ή προσαρμογή.

ΚΕΦΑΛΑΙΟ 6

Απαιτήσεις για την πολιτική εισόδου στα γήπεδα και διάθεσης των εισιτηρίων(1)

Η ανεπαρκής λήψη όλων των αναγκαίων μέτρων από τους διοργανωτές σημαντικών ποδοσφαιρικών συναντήσεων μπορεί να έχει τεράστιες επιπτώσεις στην ομαλή λειτουργία της κοινωνίας· απαιτούνται ιδίως μέτρα στους ακόλουθους τομείς: αποκλεισμός οπαδών που επιδεικνύουν ή έχουν επιδείξει στο παρελθόν απαράδεκτη συμπεριφορά, πολιτική εισόδου στα στάδια και διάθεσης των εισιτηρίων και διαχωρισμός των οπαδών των αντιπάλων ομάδων.

Προς το συμφέρον της δημοσίας τάξεως και ασφαλείας, οι αρχές, η αστυνομία και η δικαιοσύνη θα πρέπει να καθορίζουν εκ των προτέρων προδιαγραφές τις οποίες οι διοργανωτές οφείλουν να πληρούν προκειμένου να διοργανώνουν διεθνή πρωταθλήματα.

1. Πολιτική διάθεσης των εισιτηρίων

Η πολιτική διάθεσης των εισιτηρίων αποτελεί σημαντικό μέσο για την προώθηση της ασφάλειας και της τάξης στα γήπεδα. Ειδικότερα, εστιάζεται στο διαχωρισμό των οπαδών αντιπάλων ομάδων, στην πρόληψη της υπερπλήρωσης και στον έλεγχο των κινήσεων των θεατών, καθώς και στην επιβολή των απαγορεύσεων εισόδου στα στάδια που έχουν αποφασισθεί νωρίτερα από ποδοσφαιρικές οργανώσεις.

Οι βασικές απαιτήσεις των αρχών και των αστυνομικών υπηρεσιών έναντι των οργανωτών για μια υπεύθυνη πολιτική εισιτηρίων, είναι οι εξής:

- Η διανομή εισιτηρίων θα πρέπει να πραγματοποιείται κατά τρόπον ώστε να διαχωρίζονται οι οπαδοί των ομάδων σε διαφορετικά τμήματα.

- Η πολιτική της διανομής εισιτηρίων στις συμμετέχουσες χώρες, η λεγόμενη "ποσοστοποίηση" των εισιτηρίων, θα πρέπει να αντικατοπτρίζει τη ζήτηση εισιτηρίων από οπαδούς στις χώρες αυτές.

- Η πολιτική των πωλήσεων εισιτηρίων θα πρέπει να αποτρέπει τις πωλήσεις στη μαύρη αγορά.

- Θα πρέπει να αποφεύγεται η αγορά εισιτηρίων από οπαδούς σε τμήματα του σταδίου που δεν προορίζονται γι' αυτούς.

- Τα εισιτήρια θα πρέπει να παρέχουν πληροφορίες σχετικά με τον κάτοχό τους, την προέλευσή τους, με άλλα λόγια το ιστορικό των εισιτηρίων.

2. Έλεγχος των εισιτηρίων

Η πολιτική διάθεσης των εισιτηρίων θα πρέπει να υλοποιείται μέσω του ελέγχου των εισιτηρίων κατά τον οποίο:

- Ο διαχωρισμός των οπαδών επιτυγχάνεται με την αυστηρή κατανομή των θέσεων (καθήμενων) μέσω των εισιτηρίων, ώστε η θέση εντός του σταδίου να καθορίζεται από την ομάδα που υποστηρίζει ο θεατής ή/και την εθνικότητα του οπαδού.

- Η πολιτική των εισιτηρίων θα πρέπει να είναι τέτοια ώστε να μην μπορεί να παρακαμφθεί η κατανομή και, κατά συνέπεια, ο διαχωρισμός των οπαδών αντιπάλων ομάδων, μέσω της μεταβίβασης εισιτηρίων με οποιοδήποτε τρόπο.

- Προς αποφυγήν της υπερπλήρωσης, ο αριθμός των εισιτηρίων που διατίθενται στην αγορά θα καθορίζεται από την υποδομή του σταδίου. Ο έλεγχος των πλαστών ή παραποιημένων εισιτηρίων, θα συμβάλει επίσης στην αποφυγή της υπερπλήρωσης.

- Καταρχήν, ο αριθμός των εισιτηρίων θα καθορίζεται σε συνάρτηση με την ανάλυση των κινδύνων και δεν θα πωλούνται εισιτήρια για όλες τις θέσεις του σταδίου. Χρειάζεται ένα περιθώριο ασφαλείας για την είσοδο οπαδών που διαθέτουν εισιτήρια για ακατάλληλα τμήματα, σε συνάρτηση με την ομάδα που υποστηρίζουν οι θεατές ή/και την εθνικότητά τους.

- Οι κινήσεις των θεατών εντός και πλησίον του σταδίου, πρέπει να ελέγχονται με κατάλληλο, αναγνωρίσιμο διαχωρισμό του σταδίου σε τμήματα και με συναφή σήμανση.

- Οι απαγορεύσεις εισόδου στα στάδια επιβάλλονται με τις ρυθμίσεις που διέπουν τη ζήτηση και τη διανομή εισιτηρίων και με μέτρα κατά της οιασδήποτε μεταβίβασης εκδοθέντων εισιτηρίων.

- Η τήρηση μητρώου εκ μέρους των οργανωτών στο πλαίσιο του ελέγχου των εισιτηρίων, αποτελεί σημαντική πηγή πληροφοριών για τους οργανωτές, τη διοίκηση και την αστυνομία.

Ο έλεγχος των εισιτηρίων αφορά τη διαδικασία πρόσβασης στο στάδιο. Πρόκειται για:

- την εκτύπωση εισιτηρίων,

- τη διανομή εισιτηρίων,

- τον έλεγχο της εισόδου.

3. Τα εισιτήρια θα πρέπει να πληρούν αυστηρά ποιοτικά κριτήρια:

- Μνεία του αγώνα και πληροφορίες σχετικά με το στάδιο.

- Κώδικας συμπεριφοράς για τους οπαδούς.

- Όροι εισόδου και παρουσίας στο στάδιο στη γλώσσα των θεατών.

- Εθνικότητα του κατόχου του εισιτηρίου.

- Όνομα του κατόχου και όνομα του πωλητή/διανομέα.

- Ο αγοραστής είναι, καταρχήν, και ο τελικός χρήστης του εισιτηρίου.

- Τα εισιτήρια θα πρέπει να φέρουν γνωρίσματα γνησιότητας προς αποφυγήν πλαστογραφιών.

- Κάθε εισιτήριο θα πρέπει να συνοδεύεται από σημείωμα στο οποίο οι οργανωτές αναφέρουν σε κάθε περίπτωση ότι:

- απαγορεύεται η εισαγωγή ορισμένων αντικειμένων στο στάδιο,

- απαγορεύονται τα οινοπνευματώδη ποτά ή/και τα ναρκωτικά κατά την είσοδο ή την παραμονή στο στάδιο,

- λαμβάνονται μέτρα σε περίπτωση χρήσης πυροτεχνημάτων ή ρίψης άλλων αντικειμένων στο στάδιο,

- λαμβάνονται μέτρα κατά οποιασδήποτε μορφής προσβλητικής ή ρατσιστικής συμπεριφοράς,

- οι θεατές που κάθονται σε θέσεις οι οποίες δεν αντιστοιχούν στον αριθμό του εισιτηρίου τους, ενδέχεται να απομακρύνονται από το στάδιο,

- οι θεατές πρέπει να δέχονται να υποστούν σωματική έρευνα κατά την είσοδό τους στο στάδιο και, εάν τους ζητηθεί, να επιδεικνύουν δελτίο ταυτότητας μαζί με το εισιτήριό τους.

4. Η διανομή εισιτηρίων πρέπει να πληροί ορισμένες απαιτήσεις

- Οι οργανωτές, στο πλαίσιο των εκστρατειών πληροφόρησης, θα πρέπει να ανακοινώνουν τα επίσημα σημεία πώλησης εισιτηρίων και τη μέθοδο πώλησης και ενθαρρύνουν το κοινό να μην αγοράσει εισιτήρια αλλού, προειδοποιώντας το ότι το σύστημα διανομής δεν αφήνει περιθώριο πωλήσεων στη μαύρη αγορά.

- Οι οργανωτές θα πρέπει να παρακολουθούν συνεχώς τα εισιτήρια ανά χώρα και ανά διανομέα.

- Τα διαθέσιμα εισιτήρια θα πρέπει να διανέμονται στις ομάδες-στόχους κατά τρόπον ώστε να διατίθενται, με δίκαιο τρόπο και στο βαθμό που επιρέπουν οι κανόνες ανταγωνισμού των Ευρωπαϊκών Κοινοτήτων, επαρκή εισιτήρια τόσο για το κοινό γενικά όσο και για τους οπαδούς των συμμετεχουσών ομάδων.

- Οι οργανωτές πρέπει να επιβάλλουν στις εθνικές ομοσπονδίες την υποχρέωση επιστροφής των εισιτηρίων στις χώρες όπου σημειώνονται ανεπαρκείς πωλήσεις.

- Οι οργανωτές πρέπει να επιβάλλουν στους επίσημους διανομείς την υποχρέωση επιστροφής των μη πωληθέντων εισιτηρίων.

- Οι οργανωτές θα πρέπει να έχουν υπόψη ότι η τμηματική διανομή και πώληση εισιτηρίων θα βελτιώσει τον έλεγχο της διαδικασίας της πώλησης. Οι οργανωτές θα πρέπει να απαιτούν αξιοπιστία από τους διανομείς.

- Σε περίπτωση ανωμαλιών, οι οργανωτές θα πρέπει να είναι σε θέση να επέμβουν ανά πάσα στιγμή στη διαδικασία της διανομής.

- Οι οργανωτές θα πρέπει να επιβάλλουν στους διανομείς την υποχρέωση να τους ενημερώνουν. Οι διανομείς θα πρέπει να ενημερώνουν τους οργανωτές σχετικά με τις πωλήσεις των εισιτηρίων, ει δυνατόν μαζί με ταξιδιωτικές πληροφορίες και δυνατότητες διανομής.

- Όταν τα εισιτήρια ζητούνται από τις εθνικές ομοσπονδίες ή τις επιμέρους ομάδες των θεατών ή οπαδών, οι ενδιαφερόμενοι θα πρέπει να υποδεικνύουν την ομάδα που υποστηρίζουν.

- Κατά την τελική κατανομή των εισιτηρίων, αυτό μπορεί να λαμβάνεται υπόψη για λόγους δημόσιας τάξης και ασφάλειας.

- Τα εισιτήρια δεν θα πρέπει να είναι μεταβιβάσιμα.

- Δεν εκδίδονται εισιτήρια για άτομα στα οποία έχει επιβληθεί απαγόρευση εισόδου στο στάδιο· την ημέρα του αγώνα δεν πωλούνται εισιτήρια.

- Δεν διατίθενται στους αγοραστές πάνω από δύο εισιτήρια. Τα εισιτήρια εκδίδονται στο όνομα των αγοραστών.

- Η οριστική έκδοση των εισιτηρίων θα πρέπει να πραγματοποιείται το αργότερο δυνατό (αποδεικτικά πληρωμής/κουπόνια).

- Οι οργανωτές θα πρέπει να εγγυώνται ότι το άτομο στο όνομα του οποίου έχει εκδοθεί εισιτήριο, δηλαδή ο κάτοχος, θα λάβει τελικά το εισιτήριο αυτό.

5. Απαιτήσεις για ορθή πολιτική πρόσβασης και έλεγχο

- Οι οργανωτές ανακοινώνουν εκ των προτέρων ποιοι θεατές έχουν πρόσβαση στο στάδιο και ποιοι όχι.

- Σε κάθε περίπτωση, τα άτομα στα οποία έχει επιβληθεί απαγόρευση εισόδου δεν έχουν πρόσβαση στο στάδιο.

- Οι θεατές που βρίσκονται σαφώς σε κατάσταση μέθης δεν έχουν πρόσβαση στο στάδιο.

- Οι θεατές που φέρουν αντικείμενα τα οποία μπορούν να θέσουν σε κίνδυνο την ασφάλεια και την τάξη δεν έχουν πρόσβαση στο στάδιο.

- Οι θεατές που φέρουν αντικείμενα τα οποία αντικατοπτρίζουν πολιτικούς στόχους, διακρίσεις, ρατσιστικές τάσεις ή προσβολές, δεν έχουν πρόσβαση στο στάδιο.

- Οι έλεγχοι της εισόδου θα πρέπει να είναι υψηλού επιπέδου, συμπεριλαμβανομένης της σωματικής έρευνας και της επιβολής των απαγορεύσεων εισόδου.

- Η ταχεία διεξαγωγή των ελέγχων εισόδου θα πρέπει να αποτρέπει τη δημιουργία μεγάλων σειρών αναμονής.

- Οι έλεγχοι της εισόδου θα πρέπει να αποτρέπουν την υπερπλήρωση των τμημάτων του σταδίου.

- Όπου χρησιμοποιούνται αυτόματα συστήματα εισόδου, αυτά θα πρέπει να πληρούν υψηλά κριτήρια αξιοπιστίας και απρόσκοπτης λειτουργίας.

ΚΕΦΑΛΑΙΟ 7

Κατάλογος εγγράφων που υιοθετήθηκαν προηγουμένως από το Συμβούλιο της Ευρωπαϊκής Ένωσης

1. Σύσταση του Συμβουλίου, της 30ής Νοεμβρίου 1993, για την ευθύνη των διοργανωτών αθλητικών εκδηλώσεων

2. Σύσταση του Συμβουλίου, της 1ης Δεκεμβρίου 1994, για την ανεπίσημη άμεση ανταλλαγή πληροφοριών με τις χώρες της Κεντρικής και Ανατολικής Ευρώπης στον τομέα της διοργάνωσης διεθνών αθλητικών εκδηλώσεων (δίκτυο ανταποκριτών)

3. Σύσταση του Συμβουλίου, της 1ης Δεκεμβρίου 1994, για την ανταλλαγή πληροφοριών κατά τις σημαντικές εκδηλώσεις και συγκεντρώσεις (δίκτυο ανταποκριτών)

4. Σύσταση του Συμβουλίου, της 22ης Απριλίου 1996, για τις κατευθυντήριες γραμμές πρόληψης και περιορισμού των ταραχών που έχουν σχέση με ποδοσφαιρικούς αγώνες. Με συνημμένο τυποποιημένο έντυπο για την ανταλλαγή αστυνομικών πληροφοριών όσον αφορά τους ταραχοποιούς του ποδοσφαίρου (ΕΕ C 131 της 3.5.1996, σ. 1)

5. Κοινή δράση, της 26ης Μαΐου 1997, σχετικά με τη συνεργασία στον τομέα της δημόσιας τάξης και ασφάλειας (ΕΕ L 147 της 5.6.1997, σ. 1)

6. Ψήφισμα του Συμβουλίου, της 9ης Ιουνίου 1997, για την πρόληψη και τον περιορισμό του χουλιγκανισμού με την ανταλλαγή εμπειριών, την απαγόρευση εισόδου σε στάδια και την πολιτική στον τομέα των μέσων μαζικής ενημέρωσης (ΕΕ C 193 της 24.6.1997, σ. 1)

7. Πίνακας των εθνικών ανταποκριτών για τον ποδοσφαιρικό χουλιγκανισμό

(1) Όταν θεσπίζεται μια πολιτική διάθεσης των εισιτηρίων, οι διοργανωτές πρέπει να λαμβάνουν υπόψη τους κανόνες ανταγωνισμού των ΕΚ. Η Επιτροπή, εφαρμόζοντας τους κανόνες αυτούς, θα λαμβάνει υπόψη παράγοντες σχετικούς με την τήρηση της δημοσίας τάξης και τη διαφύλαξη της ασφάλειας.